El Sistema d'Emergències Mèdiques (SEM) ha muntat un centre d'atenció telefònica per atendre directament a la ciutadania de manera individualitzada, habilitant un equip de 100 psicòlegs que ofereixen suport emocional i psicològic telefònicament a tota la ciutadania que ho necessita, per fer front al context excepcional generat per la pandèmia de la Covid-19.
S'accedeix a aquest servei a través de la nova aplicació web que ha posat en marxa Salut, GestioEmocional.cat.
Les persones interessades hauran de realitzar el test per avaluar el seu estat emocional que hi ha a l'app.
En funció de les respostes, l'eina determinarà quines són les necessitats d'aquella persona, i li oferirà una sèrie de recursos i consells per millorar el seu estat que pot consultar a la mateixa aplicació web, o bé li recomanarà que rebi ajuda professional via telefònica si mostra un grau d'afectació més elevat.
L'equip de psicòlegs del SEM realitzarà aquesta atenció telefònica en els casos que així ho requereixin.
Donarà resposta a les necessitats de la ciutadania ininterrompudament de 8 del matí a 8 del vespre, tots els dies de la setmana.
"El centenar de professionals d'aquest servei s'han preparat especialment per treballar en línia en models basats en l'evidència, i ofereixen suport professional en salut emocional, estrès agut i estrès posttraumàtic.
El test identifica quatre estats emocionals
L'aplicació GestioEmocional.cat identifica quatre estats emocionals i segons la gravetat de cada cas se suggereix un seguit de recursos i consells o bé ajut professional.
Els recursos que s'ofereixen, desenvolupats pel Servei de Psiquiatria de l' Hospital Vall d'Hebron, inclouen des d'exercicis d'autogestió de les emocions, com ara exercicis de relaxació, de respiració o mindfulness, fins a eines per poder dormir, per calmar els sentits o per al control del pensament, així com consells o informació d'hàbits saludables.
A partir de les respostes que s'hagin donat en el qüestionari, l'aplicació detectarà si la persona mostra un grau d'afectació més elevat i, per tant, podria necessitar suport psicològic d'un professional.
En aquest cas, els ciutadans afectats hauran d'enviar un qüestionari que trobaran en el test, on els demanen les dades de contacte i la seva situació perquè l'equip de psicòlegs del SEM s'hi posi en contacte telefònic.
"Esperem resoldre telefònicament tots els casos que siguin lleus, però la durada d'aquest context generat per la Covid-19 posa en qüestió la resistència de la gent.
Arriba un moment en què la resistència de la gent comença a flaquejar", exposa Andrés Cuartero.
"Mitjançant l'atenció telefònica podrem detectar casos d'urgència i actuar de manera coordinada per mobilitzar els recursos necessaris, ja sigui personal mèdic o ambulàncies", remarca.
Si bé és una eina enfocada a atendre la salut emocional del conjunt de la població, el cap de l'atenció psicològica del Sistema d'Emergències Mèdiques indica que es prioritzarà l'atenció a aquelles persones que han patit una pèrdua d'una persona propera per la Covid-19, aquelles que tenen algun familiar a l'UCI o algun positiu a casa, els grups de risc, aquells casos positius que estan rebent tractament a casa i les persones que pateixen trastorns de tipus psiquiàtric que comencen a aflorar.